奉和御製玉清昭應宫甘露歌
作者：夏竦
朝代：宋

paragraphs: 祝聖清場初展禮，鴻都向曉彰繁祉。
鬱鬱纖枝正後凋，瀼瀼瑞采俄雰委。
吉雲五色比還疏，况是嚴冬歲律餘。
承以玉杯甘若蜜，凝于翠幄皎如珠。
薦宸居，稱壽酒，宣大慶兮仰歸元首。
香馥馥，斾央央，建靈壇兮茂對多祥。
天心信與人心會，誕節将臨遽霑霈。
式昭真蔭祚君王，永錫遐齡齊覆載。